དེ་རིང་ནི་རྒྱལ་སྤྱིའི་འགྲོ་བ་མིའི་ཐོབ་ཐང་གི་ཉིན་མོ་སྲུང་བརྩི་ཞུ་བའི་དུས་ཚིགས་གལ་ཆེ་ཞིག་ཆགས་ཡོད་ཀྱང་།བོད་ནང་དུས་ད་ལྟའང་རང་ལུས་མེར་བསྲེགས་སོགས་ཀྱི་ལས་འགུལ་རིགས་བར་མཚམས་མི་ཆད་པ་འདིས་བོད་ནང་འགྲོ་བ་མིའི་ཐོབ་ཐང་ཡེ་ནས་མེད་པ་གསལ་སྟོན་བྱེད་ཀྱི་ཡོད།བོད་ནང་འགྲོ་བ་མིའི་ཐོབ་ཐང་གི་གནས་སྟངས་ཧ་ཅང་སྐྱོ་ཁར།དམ་དྲག་ཅི་ཆེར་བཏང་དང་གཏོང་བཞིན་པ་དཔེར་ན།ཁམས་འབྲི་རུ་རྫོང་གིས་བོད་མིའི་ཆོས་ལུགས་དད་མོས་རང་དབང་བཀག་སྡོམ་བྱ་རྒྱུར་ཆེད་དམིགས་ཁྲིམས་སྒྲིག་སྣ་ཚོགས་བཟོས་ཏེ་དགོན་པར་ཕྱོགས་ཡོངས་ནས་སྟངས་འཛིན་དོ་དམ་དང་།གྲྭ་བཙུན་རྣམས་ཕྱིར་འབུད།མང་ཚོགས་ཀྱི་ཆོས་དད་རང་དབང་ལ་བཀག་སྡོམ་བཅས་བྱས་ཏེ།དགོན་པ་ནི་སྲིད་གཞུང་གི་ལས་ཁུངས་དང་གྲྭ་བཙུན་རྣམས་དམར་ཤོག་ཚོགས་མི་ལྟ་བུར་སྒྱུར་བཞིན་ཡོད་སྐོར་བོད་ཀྱི་འགྲོ་བ་མིའི་ཐོབ་ཐང་དང་།མང་གཙོ་འཕེལ་རྒྱས་ལྟེ་གནས་ཁང་ནས་བློ་འཚབ་ཆེན་པོས་རྒྱལ་སྤྱིའི་གསར་འགྱུར་བརྒྱུད་ལམ་དང་།འགྲོ་བ་མིའི་ཐོབ་ཐང་ཚོགས་སྡེ་ཁག་གིས་ཛ་དྲག་གནས་སྟངས་དེའི་ཐད་ཐུགས་སྣང་དང་།རྒྱ་གཞུང་ལ་གནོན་ཤུགས་སྤྲོད་དགོས་པའི་འབོད་སྐུལ་སྙན་ཐོ་ཞིག་བཏོན་འདུག་པའི་ནང་ལུང་འདྲེན་གནང་འདུག་པར།ཕྱི་ལོ་༢༠༡༥ཟླ་༩ཚེས་༡༩ཉིན་འབྲི་རུ་རྫོང་གིས་སྲིད་གཞུང་ཡིག་ཆ་ཨང་༢༢༤པ་སྟེ།ཆོས་ལུགས་ཁྱབ་ཁོངས་བཅོས་བསྒྲིག་གཙང་བཤེར་དང་ཚད་ལྡན་བཟོ་རྒྱུའི་ལས་དོན་སྔར་བས་གཏིང་ཟབ་སྤེལ་རྒྱུ་དང་།དགོན་སྡེའི་དབང་ཆ་བཞིར་ཁྲིམས་ལྟར་ཤུགས་སྣོན་རྒྱག་རྒྱུའི་ལས་ཀའི་འགན་འཁྲི་བརྩད་གཅོད་མཐར་ཕྱིན་བྱ་རྒྱུའི་སྐོར་གྱི་འབྲི་རུ་རྫོང་མི་དམངས་སྲིད་གཞུང་གི་ཆད་གཅོད་གཏན་འབེབས་གནས་སྐབས་ལག་བསྟར་བྱ་རྒྱུ།ཞེས་པའི་ལེའུ་གསུམ་དང་།ནང་གསེས་ས་བཅད་༢༤དོན་ཚན་༧༤ཅན་གྱི་སྒྲིག་གཞི་ཞིག་རྫོང་ཐད་གཏོགས་ཚན་པ་ཁག་དང་།ཤང་མི་དམངས་སྲིད་གཞུང་ཁགདགོན་སྡེ་ཨུ་ཡོན་ལྷན་ཁང་ཁགམངའ་ཁོངས་སྡེ་ཁུལ་དོ་དམ་ཨུ་ཡོན་ལྷན་ཁང་།དགོན་པ་དང་སྡེ་པར་ཆེད་མངགས་བཅའ་སྡོད་ལས་བྱེད་སོགས་སུ་འགྲེམས་སྤེལ་བྱས་ཏེ།འབྲི་རུ་རྫོང་ཁོངས་ཀྱི་དགོན་སྡེ་ཁག་གི་ཆོས་ལུགས་བྱེད་སྒོ་ཁག་ལ་དོ་དམ་ནན་མོ་དང་།གྲྭ་བཙུན་གྲངས་འབོར་ཚད་འཛིན་དང་ཕྱིར་འབུད་སོགས་བཀག་སྡོམ་བྱེད་ཤུགས་ཆེ་རུ་བཏང་ཡོད་གནས་སོགས་གསལ་འདུག་པའི་གནས་ཚུལ་ཆ་ཚང་ད་ལྟ་འདིར་ཞུ་ཐབས་བྲལ་ཡང་།འདི་དག་ནི་བོད་མིའི་ངོ་བོ་དང།ཆོས་དང་རིག་གཞུང་བཅས་རྩ་བརླག་ཏུ་བཏང་སྟེ་བོད་ཡུལ་དེ་བཞིན་རྒྱའི་མི་སེར་སྤེལ་ཡུལ་ཞིག་ཏུ་བསྒྱུར་རྒྱུའི་དམིགས་བསམ་འཛིན་ཡོད་པ་དེ་ལས་བྱུང་བ་ཞིག་ཡིན།དེ་དང་ཕྱོགས་མཚུངས་བོད་ནང་ལྐོག་ཟ་རུལ་སུངས་ལ་ཞིབ་བཤེར་བྱ་རྒྱུ་ཟེར་བའི་མིང་ཐོག་ནས་ཏཱ་ལའི་བླ་མའི་རྗེས་སུ་འབྲང་མཁན་ལ་མཐའ་གཅིག་ཏུ་རྡུང་རྡེག་གཏོང་དགོས་ཞེས་༸རྒྱལ་བ་རིན་པོ་ཆེར་དད་གུས་ཞུ་མཁན་དང་།ཆོས་དད་བྱེད་མཁན།ཏཱ་ལའི་བླ་མའི་གསུང་ཆོས་ཞུ་བ་དང་།ཏཱ་ལའི་རུ་ཚོགས་ཀྱི་སློབ་གྲྭར་གཏོང་བ་བཅས་ལ་ཞིབ་བཤེེར་བྱ་རྒྱུ་ཡིན་སྐོར་ཤོད་བཞིན་ཡོད་ལ།དེང་སྐབས་འབྲི་རུའི་གནས་ཚུལ་ལྟ་བུར་མཚོན་ན་དེ་སྔ་རིག་གནས་གསར་བརྗེ་ཆེན་པོ་ཞེས་པ་ཚུགས་ཡོད་པ་དེའི་སྐབས་ཀྱི་གནས་སྟངས་ལྟར་ཧ་ཅང་ཛ་དྲག་ཅན་དུ་ཡོད་འདུག་པ་དང་།བོད་རྔ་པ་ཁུལ་ནས་དགེ་འདུན་པ་གཉིས་ལ་ལོ་གསུམ་ལྷག་ཙམ་གྱི་བཙོན་འཇུག་གི་ཁྲིམས་ཐག་བཅད་པ་དང་།ཁག་ཅིག་མུ་མཐུད་འཛིན་བཟུང་བྱེད་བཞིན་པ།བོད་ནང་དུས་ད་ལྟའང་ཀུན་གཟིགས་༸པཎ་ཆེན་ཆུང་སྲིད་རིན་པོ་ཆེ་མཆོག་གིས་དབུས་བོད་མི་ཉེས་མེད་ཇི་སྙེད་བཙོན་འཇུག་གིས་གར་སོང་ཆ་མེད་དང།རྒྱའི་དྲག་གནོན་འོག་ཚད་ལས་བརྒལ་བའི་གདུག་སྦྱོང་མནར་གཅོད་མྱངས་དང་མྱོང་བཞིན་ཡོད་པས་ཁོང་རྣམས་འཕྲལ་ནས་མྱུར་དུ་གློད་བཀྲོལ་ཡོང་བ་བཅས་ཀྱི་ཆེད་རྒྱལ་སྤྱིའི་འགྲོ་བ་མིའི་ཐོབ་ཐང་ལྷན་ཚོགས་གཙོས་ཁྱོན་ཡོངས་ནས་རྒྱ་ནག་གཞུང་གི་མི་སྤྱོད་ལས་འདས་ཤིང་རྒྱལ་སྤྱིའི་ཁྲིམས་ལུགས་སོགས་ཀུན་དང་ཡོངས་སུ་འགལ་བའི་རང་སྣང་གང་དྲན་གྱི་བྱ་སྤྱོད་འདི་དག་འཕྲལ་ནས་མྱུར་དུ་མཚམས་འཇོག་དགོས་པའི་གནོན་ཤུགས་ཚ་ནན་སྤྲོད་གནང་ཡོང་བའི་འབོད་སྐུལ་ཤུགས་དྲག་ཞུ་རྒྱུ་ཡིན།